बाथरूम में फिसलकर गिरने से अंदरूनी चोटें-ब्रेन हेमरेज, हर साल 4 हजार से ज्यादा गंवाते जान, ऐसे बचें
हाल ही में बाथरूम में गिरने से एक्टर आदित्य सिंह राजपूत की मृत्यु हो गई। उन्हें कान के पास और सिर में गहरी चोट लगी। अस्पताल ले जाने पर डॉक्टरों ने उन्हें मृत बताया।
दिल्ली के पूर्व मंत्री और आम आदमी पार्टी के नेता सत्येंद्र जैन बुधवार रात तिहाड़ जेल के वॉशरूम में बेहोश होकर गिर गए। तिहाड़ जेल प्रशासन ने बताया कि उन्हें मामूली चोटें आईं हैं। वॉशरूम या बाथरूम में फिसलने और चोट लगने की खबरें अक्सर सुनी जाती हैं। कई लोगों की हड्डियां टूट जाती हैं, कूल्हे उतर जाते हैं। सिर में चोट लगने से तुरंत मृत्यु तक हो जाती है जैसा कि आदित्य सिंह राजपूत के मामले में हुआ।
नेशनल क्राइम रिकॉर्ड ब्यूरो के अनुसार, 2021 में देश में बाथरूम में गिरने की 20 हजार से अधिक घटनाएं हुईं जिसमें 4,106 लोगों की मौत हो गई। इसमें 3339 पुरुष और 795 महिलाएं रहीं।
सिर में चोट लगने की सबसे ज्यादा घटनाएं 
लगातार पानी गिरने से बाथरूम में फिसलन अधिक होती है। बाथरूम में रखी किसी चीज से टकराने या फर्श पर गिरने से सिर में चोट लग सकती है। कई बार नल या साबुन रखने की जगह से भी सिर पर चोट लगने का खतरा रहता है। ये चोट गंभीर भी हो सकती है और हेड इंजरी का खतरा रहता है।
यूएस सेंटर फॉर डिजीज कंट्रोल एंड प्रिवेंशन के अनुसार, अमेरिका में हर साल करीब 2.5 लाख लोग बाथरूम में गिरकर घायल होते हैं, इनमें 80% से अधिक लोगों को सिर में चोट लगती है।
खबर से जुड़े इस पोल में अपनी राय दें
नेशनल लाइब्रेरी ऑफ मेडिसिन में छपी रिपोर्ट ‘फॉल्स इन द बाथरूम: ए मेकेनिज्म ऑफ इंजरी फॉर ऑल एजेज’ के अनुसार, 41 से 60 वर्ष की उम्र के लोग सबसे ज्यादा बाथरूम में गिरते देखे गए हैं। ड्रग्स और अल्कोहल लेने वाले, दिल की बीमारी से पीड़ित, न्यूरो मस्कुलर डिसऑर्डर और डायबिटीज के रोगियों में बाथरूम में गिरने का सबसे अधिक रिस्क रहता है। इसके सर्वे में 47 लोगों को शामिल किया गया जो बाथरूम में गिरे, जिसमें 12% यानी 7 लोगों ने ब्रेन इंजरी की बात कही।
ज्यादा उम्र के लोगों की नजरें कमजोर, चलने-फिरने में दिक्कत बड़ी वजह
पटना मेडिकल कॉलेज एंड हॉस्पिटल के न्यूरोलॉजिस्ट डॉ. संजय कुमार बताते हैं कि 60 से अधिक उम्र के लोगों की नजरें कमजोर होती हैं, चलने-फिरने और बैलेंस बनाने में परेशानी होती है। ऐसे में बाथरूम में गिरने पर हेड इंजरी जानलेवा होती है।
स्पाइनल कॉर्ड में लग सकती है चोट 
बाथरूम में गिरने से स्पाइनल कॉर्ड भी डैमेज हो सकता है। चोट अधिक लगने पर लकवा तक हो सकता है। स्पाइनल कॉर्ड के ऊपरी हिस्से में चोट लगती है तो वह पूरी तरह सुन्न पड़ जाता है। अचानक से शरीर में ताकत कम हो जाती है। पैर, हाथ या शरीर का कोई भी हिस्सा ठीक से काम नहीं करता। शरीर में किसी चीज के टच करने या सुई चुभोने का भी असर नहीं होता। ठंडी या गर्म चीजों को भी महसूस करने की क्षमता खत्म हो जाती है। यहां तक कि शौच जाने के लिए भी प्रेशर नहीं बनता।
अंदरूनी चोटें ले सकती हैं जान 
‘फॉल्स इन द बाथरूम’ रिपोर्ट के अनुसार, बाथरूम में गिरने वालों में 79% लोगों में अंदरूनी चोटें लगती हैं। मांसपेशियां डैमेज हो जाती हैं। मरीजों में ब्लड क्लॉटिंग और इंटरनल ब्लीडिंग का पता भी नहीं चलता। इलाज में देरी हुई तो जान तक चली जाती है।
डॉ. संजय कुमार बताते हैं कि सीनियर सिटिजन इंजरी और फ्रैक्चर से जल्दी नहीं उबर पाते। महीनों तक उन्हें बेड रेस्ट लेना पड़ता है। कई मरीज तो डिप्रेशन में चले जाते हैं। अगर उन्हें डायबिटीज और दूसरे इन्फेक्शन हों तो स्थिति काफी बिगड़ जाती है।
कंधे उतरने का भी रहता है रिस्क 
ऑर्थोपेडिक सर्जन डॉ. एलबी मांझी बताते हैं कि युवा हों या सीनियर सिटिजन, बाथरूम में गिरने पर सबसे अधिक मामले फ्रैक्चर के आते हैं। हाथ, पैर और कूल्हे की हड्‌डी सबसे ज्यादा टूटती हैं। हालांकि इसके अलावा कंधा उतरने का भी रिस्क होता है। कंधा उतरने का मतलब है गेंद के आकार वाली हड्डी का 'स्कैपुला' से निकल जाना। कंधा उतरने पर भयानक दर्द होता है। जिस हिस्से का कंधा उतरता है उससे जुड़ी बांह को हिलाना-डुलाना भी मुश्किल होता है। कंधे की शेप में बदलाव आ जाता है। सूजन, कंधे का सुन्न पड़ना, मसल्स कमजोर होने जैसे लक्षण दिखते हैं।
पैरों में होने लगती है झनझनाहट 
यह भी देखा गया है कि नर्व डैमैज होने से पैरों में झनझनाहट होने लगती है। पहले यह पैर के अंगूठे से शुरू होता है और धीरे-धीरे पूरे पैर में होने लगता है। समय पर इलाज न शुरू किया जाए तो यह तेज दर्द करता है।